‘วิชัย’นำทีมฮุบตงฮั้ว
กุมหุ้นใหญ่16% ดึงสุมาลีร่วมลุยทำธุรกิจใหม่พลังงานทดแทน
24 ธ.ค. 2555

กุมหุ้นใหญ่16% ดึงสุมาลีร่วมลุยทำธุรกิจใหม่พลังงานทดแทน
“วิชัย ทองแตง” ขยายอาณาจักรรุกธุรกิจพลังงานทดแทน ลุยซื้อหุ้นตงฮั้ว 16% 
นายสมนึก กยาวัฒนกิจ กรรมการผู้อำนวยการ บริษัท ตงฮั้ว คอมมูนิเคชั่นส์ (TH) เปิดเผยว่า บริษัทได้จัดสรรหุ้นสามัญเพิ่มทุนเสนอขายนักลงทุนเฉพาะเจาะจง (PP) ล็อตแรก 250 ล้านหุ้น จากทั้งหมด 500 ล้านหุ้น มูลค่าที่ตราไว้หุ้นละ 1 บาท เสนอขายนักลงทุน 8 ราย ราคาหุ้นละ 1 บาท 
ประกอบด้วย นายวิชัย ทองแตง จำนวน 60 ล้านหุ้น มูลค่า 60 ล้านบาท นางสุมาลี อ่องจริต 60 ล้านหุ้น นายอภิวุฒิ ทองคำ 40 ล้านหุ้น นายอำนาจ วงศ์สุวรรณ 14.5 ล้านหุ้น นายประสิทธิ์ เล็กรุ่งเรืองกิจ 14.5 ล้านหุ้น นายศิรวสิษฏ์ สายน้ำผึ้ง 35 ล้านหุ้น นายปกรณ์ เจริญศิริ 14 ล้านหุ้น และนายชัชชัย สุเมธโชติเมธา 12 ล้านหุ้น ผู้ซื้อทั้งหมดไม่เข้าเกณฑ์ทำคำเสนอซื้อ (เทนเดอร์ออฟเฟอร์) และไม่ใช่รายการที่เกี่ยวโยงกัน
สำหรับนายวิชัยปัจจุบันเป็นประธานกรรมการเครือโรงพยาบาลพญาไท และเป็นผู้ถือหุ้นใหญ่บริษัท กรุงเทพดุสิตเวชการ (BGH) ส่วนนางสุมาลี เป็นกรรมการบริษัท ไทยพัฒนาโรงงานอุตสาหกรรม (TFD) และนักลงทุนอิสระ และที่เหลือมีธุรกิจส่วนตัวเป็นนักลงทุนอิสระทั้งหมด 8 ราย กำหนดชำระเงินค่าหุ้นเพิ่มทุน 250 ล้านบาท ภายในวันที่ 28 ธ.ค.นี้ 
โครงสร้างผู้ถือหุ้นใหญ่ 5 อันดับแรก หลังเพิ่มทุน PP อันดับ 1 นายวิชัย ถือหุ้นใหญ่อันดับ 1 คู่กับนางสุมาลี สัดส่วน 16.21% ของทุนชำระแล้ว 370 ล้านบาท อันดับ 2.นางกัลยาณี กยาวัฒนกิจ 12.21% อันดับ 3 นายอภิวุฒิ 10.81% อันดับ 4 นายศิรวสิษฏ์ 9.45% และอันดับ 5 นายสมนึก กยาวัฒนกิจ 4.04% 
นายสมนึก กล่าวว่า เงินที่ได้จากการเพิ่มทุนครั้งนี้จะนำไปเป็นทุนหมุนเวียน ลงทุนขยายธุรกิจให้มีการเติบโต ผลักดันให้บริษัทมีการขยายตัวที่ดีต่อเนื่องในทุกปี จากเดิมที่เป็นการบริหารแบบอนุรักษนิยมมุ่งเน้นในธุรกิจหลัก ผลิตและจำหน่ายหนังสือพิมพ์จีนรายวัน “ตงฮั้ว” อย่างเดียว 
“นักลงทุน 8 รายที่เข้ามารวมทุน แสดงความเชื่อมั่นต่อบริษัทและอนาคตการเติบโตที่ดีสามารถสร้างผลตอบแทนที่ดีได้ ซึ่งนอกจากบริษัทจะได้เงินทุนขยายธุรกิจแล้ว ยังได้พันธมิตรใหม่ที่มีศักยภาพเข้ามาร่วมถือหุ้น เชื่อว่าการเปลี่ยนแปลงครั้งนี้จะเกิดประโยชน์กับบริษัท” นายสมนึก กล่าว
“การที่นักลงทุนทั้ง 8 ราย เข้ามาลงทุนร่วมกับ TH เป็นจุดเปลี่ยนครั้งสำคัญที่จะเห็นภาพชัดเจนตั้งแต่ปี 2556 เป็นต้นไป และบ่งชี้ความเชื่อมั่นของนักลงทุนที่มีต่อบริษัท ผมมั่นใจว่าแนวโน้มในอนาคตของตงฮั้ว มีโอกาสที่จะเติบโตไปได้มากกว่าวันนี้และสามารถที่จะสร้างผลตอบแทนที่ดี เชื่อว่าการเปลี่ยนแปลงครั้งนี้ก่อให้เกิดประโยชน์กับบริษัทอย่างที่สุด” 
นายวิชัย กล่าวว่า มีความมั่นใจและตั้งใจลงทุนหุ้น TH เพราะราคาลงทุนไม่สูงแล้ว ยังมีเป้าหมายชัดเจนในการลงทุน ซึ่งตงฮั้วมีแผนทำพลังงานทดแทนทั้งพลังงานชีวมวลและพลังงานแสงอาทิตย์ โดยจะไม่เข้าร่วมเป็นกรรมการ แต่จะส่งตัวแทนเข้าร่วมบริหาร
แหล่งข่าวเปิดเผยว่า ขณะนี้นายสมนึก ซึ่งเคยเป็นประธานคณะกรรมการ บริษัท ไทยออยล์ (TOP) อยู่ระหว่างการทาบทามคนในวงการพลังงานเข้ามาเป็นประธานกรรมการ แทนนางกัลยาณีที่ลาออกไปเมื่อวันที่ 19 ธ.ค.ที่ผ่านมา